J. Kužma, poslanec: (2001-10-26):
Ja by som sa len krátko chcel vyjadriť, prečo v tom návrhu sú vlastne aj stavby, prečo sú aj cesty. Je to celkom logické, keď niekomu zoberiete majetok a ho 50 rokov nemôže užívať a niekto iný na ňom hospodári, ak chce hospodáriť, tak musí na tom majetku vybudovať i cesty, i stavby. Takže my si myslíme, že ak by nedošlo k tomu aktu a nebol by cirkvám odobratý majetok, tak by nebol problém ani s cestami, ani so stavbami. A keďže si myslím, že majetkové práva sú posvätné, hovoríme len o náprave krívd. Ďakujem pekne, skončil som. M. Andel, podpredseda NR SR: Ďakujem pekne. Prerušujem rokovanie o tomto bode nášho programu. Pokračovať budeme prvým čítaním o návrhu skupiny poslancov Národnej rady Slovenskej republiky na vydanie zákona o ochrane a rozvoji územia Banskej Štiavnice a okolia . Návrh ste dostali ako tlač 1184. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady Slovenskej republiky pod č. 1299. Za skupinu poslancov návrh zákona uvedie poslanec Vladimír Maňka. Prosím ho, aby sa ujal slova. V. Maňka, poslanec: Ďakujem. Vážený pán predsedajúci, vážené kolegyne, vážení kolegovia, historické mesto Banská Štiavnica a technické pamiatky v jeho okolí, ktoré sú zapísané v Zozname svetového kultúrneho a prírodného dedičstva UNESCO, majú vo vývoji Slovenska osobitné postavenie. Historickým vývojom boli na území Banskej Štiavnice a v jej blízkom okolí vytvorené výnimočné technické diela a kultúrne hodnoty, ktoré výrazne ovplyvnili hospodársky a kultúrno-spoločenský vývoj na celom Slovensku a hodnoverne dokumentujú historické postavenie Slovenska v Európe a v celom svete. Z toho dôvodu majú pre našu spoločnosť osobitný význam, a preto je potrebné ich zachovať a udržiavať. Tento kultúrnohistorický potenciál, jeho nenahraditeľnú hodnotu je potrebné rozvinúť, zachovať a dotvoriť. Proces záchrany a oživenie mestskej pamiatkovej rezervácie a technických pamiatok v okolí si vyžadujú zefektívnenie starostlivosti o tieto hodnoty prostredníctvom vytvorenia legislatívneho nástroja. Predkladaný návrh zákona sa opiera o prijaté dohovory, ako sú Dohovor o ochrane svetového kultúrneho a prírodného dedičstva, Dohovor o ochrane architektonického dedičstva a Európsky dohovor o ochrane archeologického dedičstva. Návrh zákona vychádza z presvedčenia, že starostlivosť o svetové kultúrne dedičstvo je potrebné chápať ako celospoločenskú prioritu, ktorá zachováva jeden zo základných pilierov národnej identity, a zároveň aj ako ekonomický pilier národného hospodárstva. Mesto Banská Štiavnica bolo založené v horskom, mimoriadne svahovitom teréne, v akom sa mestá obyčajne nezakladajú. Celá historická časť mesta stojí na oporných múroch, ktoré si vyžadujú náročnú údržbu. Bez trvalej starostlivosti o tieto mimoriadne dôležité infraštrukturálne zariadenia by sa mesto stalo neprístupné. Náklady na údržbu a opravu miestnych komunikácií v Banskej Štiavnici pozostávajú 90 % z údržby a opráv oporných múrov a len 10 % z povrchových úprav. Z tohto dôvodu účinnosť povrchových úprav miestnych komunikácií dosahuje len 10 % účinnosti údržby miestnych komunikácií miest a obcí na rovinách, pretože faktor svahovitosti nie je zohľadnený pri rozdeľovaní výnosov z cestnej dane. Za týchto podmienok samospráva mesta nie je z daných zdrojov schopná udržať zjazdnosť miestnych komunikácií. Banská Štiavnica v polovici 18. storočia bola z viac ako 24 tisíc obyvateľmi druhým najväčším mestom na území dnešného Slovenska. Celkový urbanizmus mesta, komunikácie, schodištia, cintoríny zodpovedajú však svojim rozsahom veľkému mestu, ale podielové dane ako základný zdroj financovania mesta sú odvodené od súčasného stavu obyvateľov a to je menej ako 11 tisíc. Tento rozpor neumožňuje z rozpočtu mesta udržať historické urbanizované prostredie v dobrom stavebno-technickom stave a je príčinou jeho dlhodobého úpadku. Bez pomoci štátu a podpory vlády nie je možné zachovať historický charakter mesta v kultúrnom stave zodpovedajúcom Dohovoru o ochrane svetového kultúrneho a prírodného dedičstva. Horský terén, zložitá dopravná prístupnosť a náročné klimatické podmienky v spojení s požiadavkami ochrany prírody a ochranou historického prostredia neumožňujú štandardný rozvoj podnikateľských aktivít, preto i pri zachovaní administratívneho postavenia mesta je potrebná pomoc štátu. Vážené panie poslankyne, vážení páni poslanci, chcel by som vás poprosiť o podporenie tohto návrhu, aby sme ho postúpili do druhého čítania. Ďakujem. M. Andel, podpredseda NR SR: Ďakujem, pán kolega, nech sa páči, zoberte si miesto určené pre navrhovateľov. Teraz dávam slovo spravodajcovi, ktorého určil navrhnutý gestorský Výbor Národnej rady Slovenskej republiky pre kultúru a médiá, poslancovi Jozefovi Kužmovi. Pán kolega, máte slovo.